和梅聖俞食鱠歌
作者：劉攽
朝代：宋

paragraphs: 黄河赤鯉非龍材，欲化不化煩風雷。
隨波浮沉偷自得，網羅失身成暴腮。
火鬐錦鬣鱗雪霜，紅眼照耀珠夜光。
若無鯤鮞與蝦蚪，安見品格非尋常。
主人愛客不計錢，少婦縷鱠情可憐。
蜀薑吳橘正相益，炊菰絮羹還慊然。
燕人寸腴不足貴，專諸全{炙火=肉}非珍味。
屬饜默懷一飯報，欲令主人千萬歲。
白玉換米桂作薪，主人家居長不貧。
賣魚一值任公子，厭鱠與遍長安人。